# ข่าวประชาสัมพันธ์

# 9 ตุลาคม 2567

**บสย. ลงพื้นที่เยี่ยมลูกค้า-พนักงาน ประสบอุทกภัย จ.เชียงใหม่**

**รับฟังปัญหา พร้อมให้ความช่วยเหลือ เร่งฟื้นฟูหลังน้ำลด**

**นายสิทธิกร ดิเรกสุนทร** กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) **นางดุสิดา ทัพวงษ์** รองผู้จัดการทั่วไปอาวุโส สายงานบริหารช่องทางและพัฒนาผู้ประกอบการ **นายกิตติพงษ์ บุรณศิริ** รองผู้จัดการทั่วไป สายงานกลยุทธ์และผลิตภัณฑ์ และสำนักงานเขตภาคเหนือตอนบน ลงพื้นที่เยี่ยมกิจการ และให้กำลังใจลูกค้า บสย. **นายธนศาล คำเรืองฤทธิ์** กรรมการผู้จัดการ บริษัท โกลด์มิลค์ จำกัด เจ้าของผลิตภัณฑ์นมพร้อมดื่มแบรนด์ Goldmilk Guernsey ซึ่งมีโรงงานตั้งอยู่ใน อ.สารภี จ.เชียงใหม่ เพื่อรับฟังปัญหาและผลกระทบที่ได้รับจากเหตุการณ์อุทกภัยในครั้งนี้ พร้อมแนะนำมาตรการให้ความช่วยเหลือของ บสย. สำหรับลูกค้า ในการฟื้นฟูกิจการหลังน้ำลด โดยจากนี้บริษัทมีแผนลงทุนเพื่อปรับปรุงพื้นที่โรงงาน ป้องกันภัยพิบัติที่อาจจะเกิดขึ้นในอนาคต เพื่อไม่ให้กระทบต่อธุรกิจจนต้องหยุดชะงัก พร้อมกันนี้ ยังได้เดินทางไปยังสำนักงานเขตภาคเหนือตอนบน บสย. เพื่อให้กำลังใจ พร้อมมอบเงินช่วยเหลือพนักงาน บสย. ที่ได้รับผลกระทบจากอุทกภัย เมื่อวันที่ 8 ตุลาคม 2567

ทั้งนี้ เพื่อให้ความช่วยเหลือกับ “กลุ่มเปราะบาง” ในพื้นที่ภาคเหนือที่ได้รับผลกระทบจากอุทกภัย บสย. ได้มอบเงินสนับสนุนการเปิด “ศูนย์บริการซ่อมวีลแชร์ และอุปกรณ์สำหรับคนพิการ” ซึ่งตั้งอยู่ในจังหวัดเชียงราย เพื่อช่วยเหลือ “กลุ่มเปราะบาง” คนพิการ ผู้สูงอายุ และผู้นั่งวีลแชร์ ที่ได้รับผลกระทบจากอุทกภัยในพื้นที่ภาคเหนือ ภายใต้กิจกรรม “บสย. ร่วมฟื้นฟู ดูแลด้วยใจ” โดยได้รับการสนับสนุนจาก 2 หน่วยงาน ได้แก่ มูลนิธิคนพิการไทย สนับสนุนอะไหล่ซ่อมราคาต้นทุน และสมาคมคนพิการทางการเคลื่อนไหวหรือร่างกาย จ.เชียงราย สนับสนุนสถานที่ และทีมช่างคนพิการในพื้นที่ จ.เชียงราย

นอกจากนี้ เพื่อให้การช่วยเหลือ SMEs ผู้ประสบภัยน้ำท่วม ครอบคลุมทุกกลุ่ม ทั้งลูกค้า-ลูกหนี้ และผู้ประกอบการ SMEs ที่ได้รับผลกระทบ ปัจจุบัน บสย. ได้จัด 3 มาตรการเร่งด่วน ดังนี้

1. **มาตรการช่วยลูกค้า บสย.** พักชำระค่าธรรมเนียมและค่าจัดการค้ำประกัน 6 เดือน สำหรับ SMEs ลูกค้า บสย. ที่จะครบกำหนดชำระ ระหว่างวันที่ 23 สิงหาคม - 31 ตุลาคม 2567
2. **มาตรการช่วยลูกหนี้ บสย.** พักชำระค่างวด 6 เดือน สำหรับ SMEs ลูกหนี้ บสย. ที่อยู่ในระหว่างผ่อนชำระตามแผนปรับโครงสร้างหนี้ และไม่ผิดนัดชำระหนี้ ระยะเวลารับคำขอตั้งแต่วันนี้ ถึง 31 ตุลาคม 2567
3. **มาตรการเสริมสภาพคล่อง โครงการค้ำประกันสินเชื่อ SMEs ฟื้นฟู No One Left Behind** โครงการค้ำประกันสินเชื่อดอกเบี้ยถูก วงเงิน 1,000 ล้านบาท ภายใต้โครงการค้ำประกันสินเชื่อ PGS 11 “บสย. SMEs ยั่งยืน”ค้ำประกันตั้งแต่ 1 หมื่น – 2 ล้านบาทต่อราย อัตราค่าธรรมเนียม 1.25% ต่อปี ฟรี! ค่าธรรมเนียม 3 ปีแรก พร้อมยกเว้นค่าดำเนินการค้ำประกันตลอดโครงการ เพื่อช่วยลดภาระทางการเงินให้กับ SMEs ที่ต้องการขอสินเชื่อเพื่อฟื้นฟูกิจการกับสถาบันการเงินหลังน้ำท่วม สามารถเข้าถึงสินเชื่อได้ง่ายขึ้น ผ่านกลไกการค้ำประกันของ บสย. โดยเปิดรับคำขอค้ำประกันตั้งแต่วันนี้ ถึง 30 เม.ย. 2568

สำหรับผู้ประกอบการ SMEs ลูกค้า และลูกหนี้ บสย. ที่อยู่ในพื้นที่ประสบอุทกภัยตามประกาศของ กรมป้องกันและบรรเทาสาธารณภัย สามารถปรึกษาหรือสอบถามข้อมูลเพิ่มเติมและรายละเอียดการเข้าร่วมมาตรการ ได้ที่สำนักงานเขตในพื้นที่ หรือ ช่องทาง LINE OA TCG First: @tcgfirst และ บสย. Call Center โทร. 02-890-9999